אנדרטת גדוד ניצן 636 בקיסריה
**מערך האיסוף הקרבי** (לשעבר **חיל האיסוף הקרבי**, **חיל מודיעין השדה** או בראשי תיבות: **מוד"ש**) הוא מערך מקצועי בחיל הגנת הגבולות בזרוע היבשה של צה"ל.

ראשיתו בחיל מודיעין שדה שהוקם בשנת 2001. חיל מודיעין השדה פוצל ב-2009 לשתי יחידות: חיל האיסוף הקרבי, שעסק בתחום איסוף המודיעין הקרבי, ומערך מודיעין השדה - האחראי על מחלקות המודיעין בדרג הנפרש, מרמת הגדוד ועד רמת הגיס, שקיים עד היום באגף המודיעין. בשנותיו האחרונות חיל האיסוף הקרבי היה מצוות למערך הגנת הגבולות, יחד עם גדודי חי"ר גבולות, עד לאיחודם הסופי לחיל הגנת הגבולות ביולי 2020. לחיל המנון שכתב איזי מָן.

תולדות המערך
------------

### מודיעין קרבי: שנים ראשונות

טרם הקמת צה"ל נאסף מודיעין קרבי על ידי יחידת "השחר" של הפלמ"ח, אשר שימשה כיחידת מסתערבים שבין היתר אספה מודיעין בשטח האויב. בזמן מלחמת העצמאות קיים צה"ל תצפיות באזור נגבה וניצנים אשר אספו מידע על הכוחות המצריים, כמו כן עמדו תצפיות לעבר כוחות הלגיון הירדני. בתקופה שלאחר המלחמה ריכז צה"ל את מאמציו בהקמת גוף מודיעין אסטרטגי ולא פעל לאיסוף מודיעין בשטח.

במלחמת ששת הימים החזיק צה"ל מערכת תצפיות בפיקוד הצפון שנתנה מענה מודיעיני על כוחות סוריה ולבנון. לאחר המלחמה הוקמו נקודות תצפית רבות לאורך תעלת סואץ אשר עליהן התבססה רשת המעוזים שקמה מאוחר יותר.

בשנת 1969, במהלך מלחמת ההתשה, נכנס למערך הצה"לי, אז תחת חיל הקשר, מכשיר המכ"ם הקרקעי "קשת", לזיהוי תנועות בשטח. בתחום המודיעיני שלט באזור התעלה איסוף המודיעין הקרבי. איסוף המודיעין התבצע תחת אש וכלל תצפיות וטיסות מודיעיניות.

### מלחמת יום הכיפורים והלאה: מיסוד וארגון

במלחמת יום הכיפורים נעשה שימוש נרחב ב"קשת" ברמת הגולן ואצל כוחות שריון ומוצבים. תוצאותיה של המלחמה כללו בין היתר את ההבנה לגבי הצורך במודיעין שדה יעיל. בשנת 1974, לאחר שמערך צוותי הקשת גדל לשלוש פלוגות, הוא הפך לגדוד ה"קשתות", בגלגולו הנוכחי גדוד נשר - 414. בדו"ח ועדת אגרנט מצוין כי "קיים צורך במודיעין חזותי... על מנת לאתר באופן מדויק ומפורט את היערכות האויב ופעילותו עד רמת המטרה הבודדת...". לאור הבנות אלו ובעקבות דו"ח הוועדה, הוקמה בשנת 1974 **יחידת תצפיות מטכ"לית** (**ית"מ**) בגזרת רמת הגולן. עם תום מלחמת שלום הגליל ב־1985 הורחבה היחידה, ולאחר התבססות כוחות צה"ל במוצבי רצועת הביטחון, נוספה ליחידה פלוגת תצפיות נוספת בגזרת לבנון.

התרחבות נוספת נעשתה באמצע שנות ה-80. כתוצאה מפרוץ האינתיפאדה הראשונה בשטחי יש"ע, נוצר צורך ביחידות תצפית ניידת. כדי לענות על הדרישה, הוקמו פלוגות שיוחדו לשטחי יהודה ושומרון. הפלוגות צורפו ליחידה המטכ"לית ולחיל התותחנים והיו למעשה הגופים המקצועיים הראשונים שעסקו בתצפית ואיסוף מודיעין בצה"ל מאז ראשית דרכו. במרוצת השנים היוו הפלוגות הללו את השלד לחיל מודיעין שדה. יחידת התצפית של חיל התותחנים פורקה לאחר החתימה על הסכמי אוסלו.

### שנות ה-90 של המאה ה-20: מודיעין מטרות

בשנת 1993 הוקמה היחמ"מ על ידי סגן-אלוף יוסי גרינפלד וסגן דותן סלע. תפקיד היחידה היה לספק מודיעין בזמן-אמת לכוחות הפועלים והכוונת אש לעבר אויב. היחידה שהוקמה הייתה מסופחת למחלקת מודיעין שדה במפקדת חילות השדה (מפח"ש - בשנות האלפיים, זרוע היבשה), וחייליה חבשו כומתות שחורות עם סמל מודיעין. בזמן שהיית צה"ל בדרום לבנון תפקדה היחמ"מ כיחידה נבחרת בתחום איסוף המודיעין הקרבי, ולצדה פעלו פלוגת לבנון של הית"מ באזור הגבול וגדוד הקשתות שהפעיל אמצעי מכ"ם. באסון המסוקים נהרגו שני לוחמי יחמ"מ. עקב עתירה לבג"ץ בעניין פרסום שמותיהם, התגלה לציבור דבר קיומה של היחידה. לוחמים מפלוגת לבנון של הית"מ נספו אף הם באסון.

### שנות ה-2000: הקמת חיל מודיעין השדה

חיילי חיל מודיעין שדה עם כומתות בגוון ירוק-כהה, בטקס הענקת סיכת לוחם, 2012
באפריל 2000, עקב הבנת הצורך הגובר באיסוף מודיעין קרבי על ידי גופים מקצועיים, והנחיצות לאגד גופי איסוף קיימים במסגרת מאורגנת, הוחלט על הקמת חיל מודיעין השדה במסגרת מפקדת זרוע היבשה בצה"ל. האינתיפאדה השנייה זירזה את תהליך הקמת החיל.

בימיו הראשונים של החיל חבשו החיילים כומתות בעלי מגוון צבעים שונים (ירוק, שחור, אדום ואחרים, בהתאם לשיוך הפיקודי של יחידת התצפיות הספציפית). בשנת 2003 נקבע כי לכל חיילי החיל תהיינה כומתות בצבע "ירוק בקבוק" (כצבע כומתת חיל המודיעין), שעליהן סיכת מודיעין שדה (מוד"ש), שהחליפה את סיכת חיל המודיעין.

### 2009 - 2017: חיל האיסוף הקרבי

בשנת 2009 שונה שמו של החיל ל"**חיל האיסוף הקרבי**". זאת, בעקבות ההחלטה לצמצם את תחומי עיסוקו של החיל לאיסוף קרבי בלבד בגזרות האוגדות המרחביות, והעברת האחריות לחיל המודיעין בכל הקשור להכשרתם של מש"קי המודיעין של יחידות השדה וקציני המודיעין שלהן. בסוף שנת 2014 אושרה כומתה חדשה בצבע צהוב בהיר. הכומתה נכנסה לשימוש בספטמבר 2015.

### 2017 - הווה: הגנת הגבולות

כומתה מנומרת נוכחית בגווני חום-צהוב (מימין);  
כומתה צהובה בהירה (משמאל)
ב-2017 הוקם מערך הגנת הגבולות והוכפף לחיל האיסוף הקרבי, מתוך שיתוף תחומי העיסוק בהגנה על גבולות המדינה. החיבור בין היחידות הושלם כאשר בשנת 2020 הפך מערך הגנת הגבולות לחיל הגנת הגבולות, וחיל האיסוף הקרבי למערך בתוך חיל זה.

באפריל 2018 פורסם באתר צה"ל כי בציון שנה להקמת מערך הגנת הגבולות והכפפתו לחיל, הוחלט להחליף את הכומתה לכומתה מנומרת בגווני חום - צהוב, זהה לזו של לוחמי חי"ר גבולות. בטקס החלפת הכומתה שהתקיים ביום חמישי 29 במרץ, אמר רמ"ח איסוף, אל"ם מוטי פוגל: "מפקדת מערך הגנת הגבולות ציינה את חג הפסח במעמד הענקת כומתות המערך. הכומתה המערכית שהוענקה לקציני וחיילי המפקדה מסמלת, יותר מכל, את איחודם של כלל בעלי התפקידים והמקצועות בהגנת הגבולות תחת קורת גג אחת - מערך הגנת הגבולות". על אף שחיילי מפקדת חיל הגנת הגבולות חובשים את הכומתה המנומרת החדשה, לוחמי האיסוף ומפקדים בכירים עם רקע איסופי נשארים עדיין עם הכומתה הצהובה. ביולי 2023 הוכרז שכל חיילי האיסוף הקרבי יחליפו את כומתתם לכומתה המנומרת של חי"ר גבולות, תווצר סיכת כומתה חדשה, והמתגייסים החדשים יקבלו נעליים אדומות במקום שחורות.

בספטמבר 2023 הוענק לגדוד 636 צל"ש אלוף פיקוד המרכז, על "ביצוע פעילות מבצעית ייחודית במסגרת מבצע "שובר גלים" ומבצע "בית וגן" בגזרת פיקוד המרכז. במהלך מבצע "שובר גלים", היחידה ביצעה מספר מבצעים משמעותיים לסיכול הטרור, בתנאי לחימה מורכבים, באופן מקצועי וייחודי תוך חתירה למגע".

* חיילת חיל איסוף קרבי עם כומתה בצבע צהוב בהיר בטקס סוף מסע כומתה, 2020חיילת חיל איסוף קרבי עם כומתה בצבע צהוב בהיר בטקס סוף מסע כומתה, 2020
* חיילי איסוף קרבי עם כומתות מנומרות בגווני חום-צהוב בטקס החלפת כומתות, 2020חיילי איסוף קרבי עם כומתות מנומרות בגווני חום-צהוב בטקס החלפת כומתות, 2020

יחידות המערך
------------

גדודי האיסוף כפופים מקצועית למפקד אגד האיסוף בחיל הגנת הגבולות, ופיקודית לשלושת הפיקודים המרחביים ולאוגדות המרחביות הספציפיות - עוצבת הגליל, אוגדת הבשן, אוגדת איו"ש, אוגדת עזה ועוצבת אדום. חמשת גדודי האיסוף מורכבים, באופן כללי, מצוותי לוחמים (צוותי איסוף ויירוט לגבולות, צוותי בלונאים ובעבר גם רכובים ושילונים), וכן מפלוגות תצפיתניות ובקא"סיות המאיישות חמ"לי איסוף.

הכשרת אנשי המערך מתבצעת בבית הספר להגנת הגבולות (בראשי תיבות: בהל"ג; בעבר "ביסל"ק" - בית הספר לאיסוף קרבי, וקודם לכן "ביסלמ"ש" - בית הספר למודיעין שדה), הנמצא בבקעת סיירים.

| יחידות מערך האיסוף |
| --- |
| תג | שם | מספור | פיקוד | אוגדה | הערות |
|  | **יחידת שחף** | **869** |  פיקוד הצפון |  עוצבת הגליל | פועל בגזרת גבול לבנוןלוחמים בלבד |
|  | **גדוד עיט** | **595** |  פיקוד הצפון |  אוגדת הבשן | פועל בגזרת רמת הגולן וגבול סוריהלוחמים ולוחמות |
|  | **יחידת ניצן** | **636** |  פיקוד המרכז |  אוגדת איו"ש | פועלת בגזרת איו"ש ובקעת הירדןלוחמים בלבד |
|  | **יחידת נשר** | **414** |  פיקוד הדרום |  אוגדת עזה | פועלת בגזרת רצועת עזה וגבול מצריםלוחמים ולוחמות |
|  | **גדוד איתם** | **727** |  פיקוד הדרום |  עוצבת אדום | פועל בגזרת גבול ירדן וגבול מצרים
לוחמות בלבד |

### פלוגות לוחמים ייעודיות

הפלוגות הייעודיות קיימות בכל גדודי המערך, כאשר כמות הפלוגות משתנה בין גדוד לגדוד - בין 2–3 בכל גדוד. פלוגות אלה מורכבות מצוותים בעלי סד"כ קטן ופעילותן לרוב מורכבת ומסווגת ועוסקת באיסוף מודיעין קרבי. הכשרת הלוחמים בפלוגות אלו אורכת כשמונה חודשים ובדרך כלל מלווה בטירונות יחידה (אל"ת: אימון לפני תעסוקה) לאחר העלייה לקו המבצעי. ההגעה לפלוגות הללו אפשרית לבעלי פרופיל רפואי 82 ומעלה.

* **פלוגות ייעודיות 636**

 ערך מורחב – **יחידה 636**  

סיכת לוחם בגדוד 636
 **פלוגת זיקית**, **פלוגת נץ** ו**פלוגת חנית** - שייכות ליחידה 636 מפיקוד המרכז ופועלות באיו"ש. אף על פי שעיקר תפקידו של החיל הוא איסוף מודיעין קרבי, פלוגות אלו מתמחות גם בסיכול של פעילות חבלנית ותפיסתם של המבצעים, ומבצעות פעילויות שונות וייחודיות בהקשרים אלו. בין מוקדי הפעילות: טיפול בהפרות סדר באיו"ש, מעצרים, פעילויות עם יחידות מיוחדות, שיתופי פעולה עם גורמי ביטחון, מיפוי מצלמות, התגנבויות לכפרים לצורך איסוף מידע מודיעיני בשטח, תצפיות בעזרת רחפנים מתקדמים, מארבי תצפית ומארבי ירי לסיכול פיגועים ועוד.
צוותים מהפלוגות הייעודיות של יחידת ניצן משמשים ככוח אופרטיבי לצד כוחות שונים מחטיבת עוז בתרחישים בעומק שטח האויב, במסגרת שיתופי פעולה אורגניים בתחומי האיסוף והיירוט, בין השאר בתרגילי החטיבה ויחידת דובדבן בקפריסין וביוון. במלחמת חרבות ברזל פועלים צוותים מהפלוגות בעומק רצועת עזה לאיתור וסיכול מחבלי חמאס.
פעילות הפלוגות יחד עם תצפיתניות היחידה הקנתה ליחידה זכייה באות ההערכה המבצעי מטעם הרמטכ"ל בשנת 2020 ובצל"ש אלוף פיקוד המרכז בשנת 2023.
* **פלוגות ייעודיות 869 ו-595**

סיכת לוחמי יחידת צס"ם (צוות סיור מיוחד) טרם הקמת חיל האיסוף הקרבי. לאורך השנים שימשה כסיכת פלוגת מוביל בגדוד 869.
שייכות לפיקוד הצפון - בגזרת סוריה ולבנון, תחת גדוד עיט (595) ויחידת שחף (869). בעבר נקראו "יחמ"מ" - יחידת מודיעין מטרות.
הפלוגות מתמחות בתצפיות חשאיות וארוכות טווח על מטרות בעומק שטח האויב, ומתמקדות בבניית בנק מטרות עשיר וארוך טווח עבור כוחות האש של הצבא.
צוותים מהפלוגות משמשים ככוח אופרטיבי ובשיתופי פעולה בשגרה לצד כוחות שונים מפיקוד הצפון.
כמו כן, בפלוגה ד' שבגזרת סוריה קיימים צוותים מגדריים של לוחמות בלבד בנוסף לצוותי הלוחמים.
* **פלוגות ייעודיות 414**

סמל סיכת יחידה - הפלוגה הייעודית 414
פלוגות לוחמים אשר שייכות לפיקוד הדרום ועיקר פעילותן ברצועת עזה. בעבר הייתה קיימת פלוגה אחת בלבד. הפלוגה גדלה והתפצלה לשלוש פלוגות בעלות אפיוני פעילות שונים.
הפלוגות עוסקות באיסוף מודיעין שוטף על פעילות הטרור ברצועת עזה, הפללת תשתיות, מבני ופעילי טרור ומפרי סדר, ואף משתמשות באמל"ח ייחודי - אמצעי תצפית מסווגים ורחפנים בעלי יכולות מיוחדות (ביניהם רחפנים מטילי גז מדמיע לעבר מוקדי הפרות סדר).  

הפלוגות מורכבות מצוותים מגדריים של לוחמים וצוותים מגדריים של לוחמות. הפלוגות מקבלות לעיתים קרובות אמל"ח ניסיוני לצורך שימור עליונותן הטכנולוגית בגזרה, ומאפייני ההפעלה שלהן כוללים מבצעים עם יחידות מיוחדות וגופים ביטחוניים שונים.
במתקפת הפתע על ישראל נהרגו יותר מ-20 חיילים (תצפיתניות ובלונאים) של יחידה זו.
* **פלוגות ייעודיות 727**

**פלוגת נחשול** ו**פלוגה ב'**, לשעבר הפלוגה הניידת, מורכבות מלוחמות בלבד ושייכות לעוצבת אדום. הלוחמות בפלוגות מתמחות בהסוואה ופעילותן מתמקדת בין השאר בסיכול הברחות, פריצות והסתננויות של מחבלים ופליטים בלתי חוקיים.

#### גלריה

שבוע המלחמה של גדוד שחף, ינואר 2020
* 
* 
* 
* 
* 
* 
* 
* 
*

סמלים היסטוריים
---------------

* סמל כומתה של חיל האיסוף הקרבי, עוצב על ידי גרפיקאי אמציה כץ עבור צה"ל ב-2009סמל כומתה של חיל האיסוף הקרבי, עוצב על ידי גרפיקאי אמציה כץ עבור צה"ל ב-2009
* סמל כומתה של חיל מודיעין השדה לפני שהפך לחיל האיסוף הקרביסמל כומתה של חיל מודיעין השדה לפני שהפך לחיל האיסוף הקרבי
* תג יחידה של מפקדת קצין חיל מודיעין השדה ראשי לפני שהפך לחיל האיסוף הקרבי בשנת 2009תג יחידה של מפקדת קצין חיל מודיעין השדה ראשי לפני שהפך לחיל האיסוף הקרבי בשנת 2009
* סמל גדוד "נשר" של חיל הקשר, שהפעיל מערכות "קשת", טרם הצטרפותו לחיל מודיעין השדה ב-2001סמל גדוד "נשר" של חיל הקשר, שהפעיל מערכות "קשת", טרם הצטרפותו לחיל מודיעין השדה ב-2001
* הסיכה שניתנה למפעילי ומפעילות מכ"ם ה"קשת" בגדוד "נשר" 414 של חיל הקשרהסיכה שניתנה למפעילי ומפעילות מכ"ם ה"קשת" בגדוד "נשר" 414 של חיל הקשר
* סמל יחידת "דיה" של חיל התותחנים, שפעלה בתחילת שנות ה-90 ביהודה ושומרוןסמל יחידת "דיה" של חיל התותחנים, שפעלה בתחילת שנות ה-90 ביהודה ושומרון
* סיכת לוחמי יחידת צס"מ ("צוות סיור מודיעין") טרם הקמת חיל מודיעין השדה. בעשור השני של המאה ה-21, זו הסיכה של פלוגת מובילסיכת לוחמי יחידת צס"מ ("צוות סיור מודיעין") טרם הקמת חיל מודיעין השדה. בעשור השני של המאה ה-21, זו הסיכה של פלוגת מוביל
* סיכת גדוד ניצן עד שנת 2000, טרם הקמת חיל מודיעין השדה (שונה בגודלה ובעיצובה מסיכת גדוד ניצן הנוכחי).סיכת גדוד ניצן עד שנת 2000, טרם הקמת חיל מודיעין השדה (שונה בגודלה ובעיצובה מסיכת גדוד ניצן הנוכחי).

### סמלי גדודים

* סיכת לוחם גדוד שחףסיכת לוחם גדוד שחף
* סיכת לוחם גדוד ניצןסיכת לוחם גדוד ניצן
* סיכת לוחם גדוד נשרסיכת לוחם גדוד נשר

תפקידים ומאפיינים
-----------------

יחידות האיסוף הקרבי (גדודי האיסוף) כפופות לפיקודים המרחביים ופרושות לאורך גבולות המדינה. על החיילים העוסקים באיסוף לאתר איומים, להתריע עליהם, להכווין גורמי אש ויירוט לשם השמדתם, ובמידת הצורך והאפשרות, גם לסכלם בעצמם. תפקידים אלו מתבצעים על ידי שימוש באמל"ח מיוחד ומורכב, בשני תפקידים עיקריים: לוחמים ותצפיתניות.

### לוחמים

סיכת לוחם בחיל האיסוף הקרבי
**לוחם איסוף** הוא התפקיד הקרבי העיקרי של לוחמי החיל, במסגרתו עוברים הלוחמים והלוחמות הרגליים הכשרה קרבית במסלול שאורכו כשמונה חודשים. בעבר היה מסלול ללוחמים רכובים שאורכו היה ארבעה חודשים וחצי. כיום כלל הלוחמים עוברים הכשרה מלאה שבסופה הם מוסמכים כסייר 07, ומבצעים תפקיד דיפרנציאלי בהתאם לצרכים המבצעיים בפלוגות המבצעיות בגזרות. צוות לוחמי האיסוף נקרא צוות אי"ל - איסוף ויירוט לגבולות.

לאחר סיום המסלול יכולים לוחמי ולוחמות האיסוף להמשיך לתפקידים פיקודיים: מפקד איסוף, בוגר קורס מכ"ים חילי בבהל"ג, וקצין איסוף, המשמש כמפקד צוות איסוף, בוגר קורס קציני יבשה בבה"ד 1 במגמת "להב" והשלמה חילית (קקא"ס - קורס קציני איסוף קרבי) במגמת "נגב" בביסל"ק (קורס מפקדים - שלושה וחצי חודשים; קורס קצינים - תשעה חודשים).

#### מסלול ההכשרה

המסלול כולל:

* טירונות חי"ר - לוחמי האיסוף הקרבי הרגליים, עוברים טירונות של רובאי 06. ללוחמי האיסוף הרגליים משך הטירונות הוא 16 שבועות.

בעבר היו קיימים לוחמי איסוף רכובים, עת"פים ובלונאים, שעברו טירונות של רובאי 03. ללוחמי האיסוף הרכובים הטירונות הייתה בת שמונה שבועות.
* אימון מתקדם (סייר 07 - 20 שבועות) - באימון המתקדם רוכשים הלוחמים ידע בתכנים נוספים כגון ניווטים, הסוואה, לוחמת שטח פתוח ובנוי. מסעות הלוחמים מאופיינים בנשיאת משקלים על גבם אשר נעים בהדרגה על פי סולם מאמצים עד ל-40% ממשקל גופם.
	+ אל"ת (אימון לפני תעסוקה - בין ארבעה לשבעה שבועות) - ההתמחות באל"ת נעשית לצוותים הרגליים בגזרת פעולתם הייעודית בגדודים ולא בבית הספר לאיסוף קרבי. שלב זה כולל ניווטים והסוואה מתקדמים יותר, לוחמה ברמה גבוהה יותר, קורסי קליעה שונים, מסעות עם משקלים, קרב מגע, תרגילים מסכמים ומבחנים של ידע וכושר קרבי.  
	סך כל אורך הטירונות, אימון מתקדם ואל"ת: תשעה חודשים.

#### לוחמים רכובים, בלונאים ועת"פים

בעבר היו קיימות מגמות ללוחמים שאינם רגליים, להם ההכשרה הייתה קצרה יותר ומוכוונת לתפקידים ייעודיים:

* **מגמת רכוב**: כללה את לימוד השימוש ברכבים "רקון", "גרניט" ו-"זריז".
* **מגמת בלון**: לימוד השימוש בבלון תצפית "אילן" ובלון טקטי.
* **מגמת עת"פ (שילונים)**: לימוד על עמדות תצפית פנורמיות ותפקיד הלוחם בהן.

חלק מההכשרה (מעין אל"ת) היה מתבצע בגזרות ובגדודים אשר מחולקים אליהם הלוחמים. סך כל אורך הטירונות, האימון המתקדם והתמחות מקצועית - ארבעה וחצי חודשים (מסלול ללוחם איסוף רכוב/עת"פים/בלונאים).

#### לוחמות

החל מנובמבר 2006, משובצות נשים לתפקידי לוחמות איסוף. בתחילה שובצו הלוחמות לפלוגה הדרומית בגדוד נשר, בגזרת אוגדה 80. לאחר כשש שנים, בעקבות מספר אירועים ביטחוניים בגזרת גבול מצרים, הוקם גדוד איתם בגזרת אוגדה זו, שהורכב מלוחמות וממספר מצומצם של לוחמים.

כיום לוחמות איסוף משרתות בגדוד איתם (727), בגדוד שחף (869), בגדוד עיט (595) ובגדוד נשר (414), בצוותים המורכבים מלוחמות בלבד. למעט יחידה 636, לוחמות איסוף משרתות בכלל יחידות האיסוף הקרבי. המסלול אשר הן עוברות זהה למסלול הלוחמים הרגליים בתכניו (סייר 07). בכל הגדודים בהם משרתות לוחמות צוותי הלוחמות משובצים בפלוגה אחת יחד עם לוחמים, למעט גדוד איתם המורכב מלוחמות בלבד.

### תצפיתניות

 ערך מורחב – **תצפיתנית**  

סיכת תצפיתנית של מודיעין שדה
בחיל קיימים תפקידי בקריות איסוף, תצפיתניות ומפעילות מכ"ם ("מוכמת"), המאוישים כולם על ידי נשים. ההכשרה לתפקידים אלו אורכת כחודשיים וכוללת טירונות ברמת רובאי 02 מורחב.

במסלול זה ניתן להמשיך לקורס פיקוד על חמ"ל תצפיות בבהל"ג, שאורכו כ-3 חודשים ולקורס קצינים בבה"ד 1 במגמת "מעוז", עם השלמה חילית במגמת "חרמון" האורכת ארבעה חודשים. בוגרות קקא"ס "חרמון" מקבלות את דרגות הקצונה יחד עם מסיימי ההשלמות החיליות של לוחמי חילות היבשה ממגמת "להב", עקב אורך הקורס.

### מדריכות איסוף

בנוסף, מוכשרות בחיל גם מדריכות איסוף קרבי, אשר עוברות גם הן יחד עם התצפיתניות טירונות ב"רובאי 02 מורחב" ולאחר מכן, מתמקצעות בקורס שאורכו 14–18 שבועות בנושאי קשר, ניווטים והסוואה, הכשרה על אמצעים כגון:בלון, נשקים וכו, תצפית וסיור, תודעת אויב ומדריכות סימולטור. מדריכות האיסוף הקרבי הן מוקד הידע הצה"לי להכשרות הטסה ושימוש מבצעי ברחפנים.

מתפקיד זה ניתן לצאת לקצונה במגמת הדרכה ומבצעים, אחרי הכשרה בבה"ד 1 במגמת "מעוז", בדומה למדריכות בחילות היבשה האחרים.

אמצעי איסוף בשימוש מערך האיסוף
------------------------------

רכב איסוף ותצפית רקון
* **מת"ן - מערכת תצפית ניידת** - מערכת תצפית ניידת המשלבת אמצעי ראיית יום, אמצעי ראיית לילה, GPS, מד טווח לייזר ומערכת הקלטה. המערכת מיועדת לטווחים ארוכים. פותחה על ידי חברת אל-אופ, חברת בת של אלביט מערכות
* **עמית איכון** - מערכת תצפית תרמית ניידת וקטנה יותר ממת"ן. מיועדת לתצפיות לטווחים בינוניים. המערכת פותחה על ידי חברת אל-אופ, חברת בת של אלביט מערכות.
* **משקפות ועדשות מצלמה מתקדמות.**
* **בלון איסוף Tactical Aerostat Observation System - T.A.O.S**
* **בלון האיסוף הילה**
* "**גרניט**" - רכב תצפית
* **"רקון"** Mobile Autonomous Reconnaissance and Target Acquisition System - STALKER II
* **מערכת "ראי מוצק"** - "Solid Mirror" - מערכת חיישנים ואמצעי גילוי שמטרתה ניטור והתרעה, והיא מיועדת לשמירה על גבולות ארוכים. הוגי תפיסת "ראי מוצק" זכו בפרס ביטחון ישראל בשנות ה-90.
* **רחפנים** - ביחידות המערך משתמשים במגוון רחפנים מתקדמים, אזרחיים וצבאיים, למטרות תצפית ואיסוף מודיעין, הכוונת אש, פיזור הפרות סדר ותקיפה. חלק מההסמכות מתקיימות בבית הספר להגנת הגבולות וחלק נוסף ביחידות השונות.
* **מערכת רואה-יורה** - מערכת נשק שפותחה על ידי רפאל - מערכות לחימה מתקדמות. המערכת משלבת אמצעי תצפית ומערכת ירי אשר נשלטים מרחוק על ידי תצפיתניות המערך.
* אמצעים מסווגים נוספים.

מפקדי החיל
----------

בעבר היה קצין חיל ראשי בשם **קצין איסוף קרבי ראשי (קאס"ר)** (בעבר היה קרוי "קצין מודיעין שדה ראשי" - קמש"ר) בדרגת תת-אלוף. הקאס"ר מונה על ידי מפקד זרוע היבשה בתיאום עם ראש אמ"ן. מאז איחוד החיל למערך הגנת הגבולות ועד האיחוד לכדי חיל הגנת הגבולות שימש הקאס"ר גם מפקד המערך. כיום מפקד על מערך האיסוף הקרבי מפקד חיל הגנת הגבולות - כיום תא"ל עמית ימין. מפקד החיל האחרון היה תא"ל אמיר אבשטיין. על יחידות האיסוף הקרבי הגזרתיות מפקדים קצינים בדרגת סגן אלוף, ומפקדם המקצועי כיום (2023) הוא רמ"ח הגנת הגבולות ומפקד אגד האיסוף, אלוף-משנה ניר ישעיה.

| שם | תקופת כהונה | הערות |
| --- | --- | --- |
| אמנון סופרין | 2000 - 2003 | מייסד החיל |
| יובל חלמיש | 2003 - 2005 | שימש כקמנ"ר (קצין מודיעין ראשי) |
| גיא ליפקין | 2005 - 2007 | מלחמת לבנון השנייה |
| אריאל קארו | 2007 - 2009 | מבצע עופרת יצוקה ובהמשך, הקמנ"ר |
| אלי פולק | 2009 - 2012 | בתקופתו שינה החיל את שמו ל"חיל האיסוף הקרבי" |
| גיא בר-לב | יולי 2012 - אוגוסט 2015 | מבצע צוק איתן |
| מרדכי כהנא | אוגוסט 2015 - נובמבר 2017 |  |
| דן נוימן | נובמבר 2017 - יולי 2018 | ממלא מקום |
| אמיר אבשטיין | יולי 2018 - פירוק החיל |  |
|

### מפקדי יחידות החיל

#### יחידת ניצן (636)

 ערך מורחב – **יחידה 636**  

יחידת ניצן היא יחידת איסוף קרבי הכפופה לאוגדת איו"ש שבפיקוד המרכז ופועלת בגזרות איו"ש ובקעת הירדן.

**מפקדי יחידת ניצן**| שם | תקופת כהונה | הערות |
| --- | --- | --- |
| יוסי גרינפלד | 1993–1995 | מקים היחידה ומפקדה הראשון |
| יואל רונן | 1995–1997 |  |
| שי קולר | 1997–1999 |  |
| רז שגיא | 1999–2001 |  |
| יובל ג'רבי | 2001–2002 |  |
| טל בראון | 2002–2004 |  |
| רזי קפלינסקי | 2004–2006 |  |
| אילן דיין | 2006–2008 |  |
| ברק כהן | 2008–2010 |  |
| שימי מסיקה | 2010–2012 |  |
| ערן שמואלי | 2012–2014 |  |
| ניר ישעיה | 2014–2016 |  |
| איילון פרץ | 2016–2018 |  |
| רועי יתח | 2018–2020 |  |
| אבידן לוגסי | 2020–2022 |  |
| גיא בוגנים | 2022–הווה |  |

#### יחידת שחף (869)

יחידת שחף היא גדוד איסוף קרבי הכפוף לעוצבת הגליל שבפיקוד הצפון ופועל בגזרת גבול לבנון.

**מפקדי יחידת שחף**| שם | תקופת כהונה | הערות |
| --- | --- | --- |
| ישי קציר | 1973–? | מקים היחידה ומפקדה הראשון |
| אייל רוסו | 2010–2012 |  |
| יפתח סיבוני | 2012–2013 |  |
| יניב בן עזר | 2013–2015 |  |
| ניר מסילתי | 2015–2017 |  |
| תומר מלצמן | 2017–2019 |  |
| דנה בן עזרא | 2019–2020 |  |
| ענאן פארס | 2020–2022 |  |
| רועי הורוביץ | מרץ 2022–הווה |  |

#### גדוד איתם (727)

גדוד איתם (מכונה גם "גדוד מגן אילת") הוא גדוד איסוף קרבי הכפוף לעוצבת אדום שבפיקוד הדרום ופועל בגזרת גבול מצרים וירדן.

**מפקדי גדוד איתם**| שם | תקופת כהונה | הערות |
| --- | --- | --- |
| ארז סביון | 2012–2014 | מקים הגדוד ומפקדו הראשון |
| אשרת בכר | 2014–2016 |  |
| אבירם חדידה | 2016–2018 |  |
| ניר מסילתי | 2018 | ממלא מקום |
| ענבל מן | 2018–2020 |  |
| מני אברמוב | 2020–2022 |  |
| אייל לוי | 2022–הווה |  |

#### גדוד עיט (595)

גדוד עיט הוא גדוד איסוף קרבי הכפוף לאוגדת הבשן שבפיקוד הצפון ופועל בגזרת רמת הגולן וגבול סוריה.

**מפקדי גדוד עיט**| שם | תקופת כהונה | הערות |
| --- | --- | --- |
| איתי דינור | 2013–2015 | מקים הגדוד ומפקדו הראשון |
| ניר מגידיש | 2015–2018 |  |
| יובל ליטוין | 2018–2020 |  |
| ענאן חמדאן | 2020–2022 |  |
| חן אוריין | יולי 2022–הווה |  |

ראו גם
------

* מודיעין צבאי
* מודיעין קרבי
* סיור

לקריאה נוספת
------------

* תא"ל (מיל') ד"ר דני אשר, **האיסוף הקרבי, הצופה לפני המחנה - חיל האיסוף הקרבי ומורשתו**, מקאס"ר, יולי 2013

קישורים חיצוניים
----------------

ויקישיתוף מדיה וקבצים בנושא **מערך האיסוף הקרבי** בוויקישיתוף
* חיל האיסוף הקרבי באתר צה"ל
* דף מודיעין שדה באתר המרכז למורשת המודיעין
* נתנאל רוזמן, כמו צמח בר, באתר צה"ל (דרך ארכיון האינטרנט), 25 בדצמבר 2011, במקור: מתוך "במחנה"
* עידן סונסינו, האתגר הבא: קציני האיסוף הקרבי מתאמנים כמו המארינס, באתר צה"ל (דרך ארכיון האינטרנט), 1 באוגוסט 2012
* אייל לוי, ‏העיניים של צה"ל בעזה: התצפיתנים בגבול שדרוכים מסביב לשעון, באתר מעריב אונליין, 16 ביולי 2016
* אתר למנויים בלבד  איתי אילנאי, 43 מעלות בצל, לוחמות מתחת לרשת הסוואה, באתר "ידיעות אחרונות", 31 ביולי 2019
* באזיל לידל הארט, ‏עיני הצבא ואזניו, **מערכות** 16 - 17 יולי 1943
* ניר קטררו, המשימה: איסוף מידע, מערכות 452, דצמבר 2013
* הכירו את הלוחמים שמתעדים את פעילי הטרור בזמן אמת, באתר צה"ל
* אופיר אברם, "עין לציון דומיה": הצורך בהשתנות האיסוף הקרבי הנייד, אתר מערכות, גיליון 497, 2023

#### על גדוד שחף

ויקישיתוף מדיה וקבצים בנושא **מערך האיסוף הקרבי** בוויקישיתוף
* אמיר בוחבוט, העיניים של הצבא, באתר nrg‏, 4 באוגוסט 2006
* אנשיל פפר, המשימה: לתצפת על חזבאללה ביום ובלילה, בלי לירות ובלי להתגלות, באתר הארץ, 27 באוגוסט 2010
* תמונות מאימון גדוד שחף בפיקוד הצפון (2004): א, ב, ג
* רס"ן אופיר אוחיון, סא"ל יואב לוינשטיין, ד"ר אבישי אנטונובסקי, תרומת האימון הקשבי לכושר הנפשי של תצפיתניות בצה"ל, הוצאת מערכות, 26 בנובמבר 2021

הערות שוליים
------------

1. ↑   מערכת אתר צה"ל, נחנך חיל הגנת הגבולות החדש בזרוע היבשה, באתר צה"ל, 15 ביולי 2020
2. ↑  מכ"מי יבשה בחיל הקשר והתקשוב - עבודת מורשת, העמותה להנצחת חללי חיל הקשר והתקשוב
3. ↑  דנאל אל-פלג, בשדה של קארו, "במחנה" (גיליון 2008/34)
4. ↑  בעזרת השם: ישונה שמו של חיל מודיעין השדה לחיל האיסוף הקרבי, אתר צה"ל
5. ↑  חיל חדש בצה"ל – "חיל האיסוף הקרבי", דובר צה"ל, 2 בספטמבר 2009
6. ↑  קובי פינקלר, חיל האיסוף הקרבי נפרד מהכומתה הירוקה, באתר ערוץ 7, 5 בינואר 2015
7. ↑  אמיר בוחבוט‏, בשל הפיגועים: תוגברה פעילות איסוף המודיעין בכביש 443, באתר וואלה!‏, 4 בספטמבר 2015
8. ↑  מערך הגבולות משנה כומתה, באתר צה"ל(הקישור אינו פעיל)
9. ↑   מהיום - נעליים אדומות וכומתה מג'ורפת למערך האיסוף הקרבי, באתר צה"ל, 30 ביולי 2023
10. ↑   הוענק צל"ש מפקד פיקוד המרכז ליחידה 636, באתר צה"ל, 13 בספטמבר 2023.
11. 1 2 3  ניצן, נשר ושחף הן יחידות ולא גדודים, עקב סדרי כוחות הנעים סביב 1,000 חיילים.  
יחידת האיסוף המיוחדת של פיקוד המרכז כמו שלא ראיתם מעולם, באתר mako, ‏2018-11-02  
*הצלחתם למצוא את לוחמי גדוד האיסוף 414?* (באנגלית), נבדק ב-2021-06-03  
 תומי שטוקמן, מערכת אתר צה"ל, לוחמי האיסוף והתקיפה של 636 חושפים את תורת המארבים נגד המחבלים באיו"ש, באתר צה"ל, 24 בדצמבר 2019  
בשנת 2022 גדוד 869 הוגדרה כיחידה הרב ממדית של אוגדה 91  
מיה צדוק- מערכת אתר צה"ל, 86.9 ק"מ לא באים ברגל: אחרי חמש שנים-הסיכה המיתולוגית חוזרת, באתר צה"ל, ‏17.8.2022  
אך הם נקראים גם גדודים:  
 גדודי האיסוף הקרבי, באתר צה"ל, 30 בנובמבר 2016
12. ↑  הכירו: הזיקית הקרבית, באתר ערוץ 7, 4 באוגוסט 2013
13. ↑   צפו באימון המיוחד של פלוגת הלוחמים שרואה הכל, באתר צה"ל, 05 ספטמבר 2017
14. ↑  חדשות 0404, כבר בשנת הקמתה: פלוגת ״חנית״ זכתה בהצטיינות מאו״ג איו״ש, באתר חדשות 0404‏, 24 בספטמבר 2020
15. ↑  אלישע בן קימון, תיעוד מיוחד: לילה עם הלוחמים שמסכלים פיגועים ביו"ש, באתר ynet, 10 בינואר 2016
16. ↑   מערכת אתר צה"ל, אלה היחידות שיקבלו "אות הערכה מבצעי" מהרמטכ"ל, באתר צה"ל, 9 בדצמבר 2020
17. ↑   צל"ש מפקד פיקוד המרכז הוענק ליחידה 636, באתר צה"ל, 13 בספטמבר 2023
18. ↑   ליאור נוישטיין, מערכת אתר צה"ל, כך נראה שבוע המלחמה של הפלוגה שמכירה את קו עזה מכל זווית, באתר צה"ל, 14 במאי 2019
19. ↑  אתר למנויים בלבד אמיר תיבון, מפעילי בלון התצפית בנחל עוז נלחמו עד הסוף: "הם מנעו מעוד מחבלים להגיע לקיבוץ", באתר הארץ, 1 בדצמבר 2023;  
שרון כידון, "הפקרה, ושרשרת של מחדלים": הורי התצפיתניות והסמב"ציות שנפלו מקימים מטה, באתר ynet, 1 בדצמבר 2023
20. ↑  מיה איידן, שיח לוחמות: הרואות ואינן נראות של פלוגת נחשול, באתר חדשות 13, 4 ביוני 2014
21. ↑  תפקיד לוחמת האיסוף, באתר אכ"א
22. ↑  אור הוכמן, מת"ן בסתר: אמצעי האיסוף הקרבי החדש רואה טוב יותר ורחוק יותר, באתר צה"ל (דרך ארכיון האינטרנט), 20 באוגוסט 2012
23. ↑  פרסום מהאתר הרשמי של רפא"ל
24. ↑  פרסום מהאתר הרשמי של זרוע היבשה
25. ↑  פרסום מהאתר הרשמי של רפא"ל

| זרוע היבשה של צבא הגנה לישראל |
| --- |
| מטה זרוע היבשה | חטיבת התכנון • חטיבת היבשה • חטיבת כוח אדם (חטכ"א) • החטיבה הטכנולוגית ליבשה (חט"ל) |
| חילות השדה | חיל הרגלים (חי"ר) • חיל השריון (חש"ן) • חיל ההנדסה הקרבית (חה"ן) • חיל התותחנים (חת"ם) • חיל הגנת הגבולות |
| מרכז אימונים | המרכז הלאומי לאימונים ביבשה (מל"י) • בית הספר לקליעה, צליפה ולוחמה בטרור (מתקן אדם) • בית הספר למפקדי כיתות ומקצועות חיל הרגלים (ביסלמ"ח) |
| בתי ספר לפיקוד | בית הספר לקצינים ע"ש רא"ל חיים לסקוב (בה"ד 1) • בית-הספר לפיקוד, שליטה ומטה מבצעי (בי"ס לפו"ש ומטמ"צ) • קורס מפקדי פלוגות ומפקדי גדודים (קמ"פ-קמ"ג) |
| חילות ויחידות לשעבר | חיל האיסוף הקרבי |

|  צבא הגנה לישראל |
| --- |
| 

| זרועות, פיקודים ואגפּים |
| --- |
| 

|  |  |
| --- | --- |
| אגפּים | אגף האסטרטגיה והמעגל השלישי • אגף הטכנולוגיה והלוגיסטיקה • אגף כוח האדם • אגף המבצעים • אגף המודיעין • אגף התכנון ובניין הכוח הרב-זרועי • אגף התקשוב וההגנה בסב"ר |
| זרועות | זרוע היבשה • זרוע האוויר והחלל • זרוע הים |
| פיקודים מרחביים | פיקוד הצפון • פיקוד המרכז • פיקוד הדרום • פיקוד העורף |
| גופים נוספים | דובר צה"ל • המכללות הצבאיות • הגיס הצפוני • הגיס המטכ"לי • הפרקליטות הצבאית • יחידת בתי הדין הצבאיים • מערך התמרון • מפקדת העומק • פיקוד ההכשרות והאימונים |

 |

 |
| 

| חילות צה"ל |
| --- |
| 

|  |  |
| --- | --- |
| חילות השדה | חיל הרגלים • חיל השריון • חיל התותחנים • חיל ההנדסה הקרבית • חיל הגנת הגבולות |
| חילות נוספים | חיל החינוך והנוער • חיל הטכנולוגיה והאחזקה • חיל הלוגיסטיקה • חיל המודיעין • חיל משאבי האנוש • חיל המשטרה הצבאית • החיל הכללי • חיל הקשר והתקשוב • חיל הרפואה • הרבנות הצבאית |
| חילות היסטוריים | חיל המדע • חיל נשים • חיל האיסוף הקרבי |

 |

 |
| 

| שונות |
| --- |
| מבנה צה"ל • אמצעי לחימה • מילואים • יחידות מובחרות • מבצעים • מדים • דרגות • עיטורים • כומתות • תגי כובע • תג יחידה • סמלי צה"ל • דגלים • נס יחידה • דין משמעתי |

 |
| קטגוריה • 
פורטל צה"ל |

| קהילת המודיעין הישראלית |
| --- |
| יחידות מודיעין בצה"ל | אגף המודיעין • חיל המודיעין• להק המודיעין • מספן המודיעין • מחלקות המודיעין בפיקודים המרחביים |
| משרד ראש הממשלה | המוסד למודיעין ולתפקידים מיוחדים • שירות הביטחון הכללי• המטה לביטחון לאומי |
| משרד החוץ | המרכז למחקר מדיני |
| משטרת ישראל | אגף המודיעין במשטרת ישראל |
| ארגונים לשעבר | נתיב (לשכת הקשר) • הלשכה לקשרי מדע • ש"י • חיל האיסוף הקרבי • משרד המודיעין |
| ארגונים נוספים | ועדת ראשי השירותים • המרכז למורשת המודיעין |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007591170205171
* VIAF: 124146461681527732405
* WorldCat (עם VIAF): 124146461681527732405

 |